Αγαπητέ γονέα/κηδεμόνα

**Τ**ο σχολείο αποτελεί μικρογραφία της κοινωνίας. Όπως η πολιτεία λειτουργεί με νόμους, έτσι και το σχολείο λειτουργεί με κανόνες. Ήδη οι μαθητές/τριες έχουν ενημερωθεί σχετικά με τον νέο «**εσωτερικό** **κανονισμό του σχολείου**» και οφείλουν να τον τηρούν απαρέγκλιτα. Καλό είναι ο κανονισμός να συζητηθεί και στο σπίτι μαζί σας. Θυμηθείτε, ότι τα παιδιά **χρειάζονται** το πλαίσιο κανόνων. Έτσι, γνωρίζουν τον χώρο εντός του οποίου μπορούν να «κινούνται» κατά τη διαμόρφωση και εξέλιξη της προσωπικότητάς τους. Αποκτούν, λοιπόν, εμπιστοσύνη στον εαυτό τους και αυτοεκτίμηση, εσωτερικεύουν το αίσθημα της ασφάλειας και ανατρέχουν εύκολα στον «πίνακα κανόνων και αξιών» προκειμένου να επιλύσουν οποιοδήποτε πρόβλημα προκύπτει στις προσωπικές τους σχέσεις. Παράλληλα σας παρακαλούμε να μας ενημερώνετε για πιθανά θέματα υγείας, συμπεριφοράς, μαθησιακές δυσκολίες, και όποιο άλλο θέμα κρίνετε εσείς σκόπιμο, ότι θα βοηθούσε στον κοινό στόχο όλων μας: τα παιδιά.

1. **Οι μέρες και οι ώρες**, καθώς και ο τρόπος της ενημέρωσής σας από τους εκπαιδευτικούς για τη φοίτηση, τη διαγωγή και την επίδοση των μαθητών/-τριών θα σας γίνει σύντομα γνωστή, αφού τοποθετηθούν πρώτα όλοι οι εκπαιδευτικοί και παγιωθεί το σχολικό ωρολόγιο πρόγραμμα.
2. **Η φοίτηση των μαθητών/-τριών πρέπει να είναι τακτική**. Το σύνολο των απουσιών δεν πρέπει να υπερβαίνει **τις εκατόν δεκατέσσερις (114)** για να θεωρηθεί η φοίτηση επαρκής. Διαφορετικά, ο μαθητής/-τρια επαναλαμβάνει την τάξη. Εσείς δεν μπορείτε να δικαιολογήσετε απουσίες, όπως παλιότερα, παρά μόνο με γνωμάτευση νοσοκομείου ή γιατρού (λόγω της πανδημίας). Υπάρχουν και άλλες ειδικές περιπτώσεις μη προσμέτρησης απουσιών όπως: π.χ. πανελλήνια αθλήματα, πρωταθλήματα, διαγωνισμοί κλπ. σύμφωνα με την κείμενη εκπαιδευτική νομοθεσία.
3. **Η ΠΡΩΙΝΗ ΠΡΟΣΕΛΕΥΣΗ ΣΤΙΣ 08:15΄ ΕΠΙΒΑΛΛΕΤΑΙ**. Όλοι οι μαθητές/τριες **ΠΡΕΠΕΙ** να παραβρίσκονται σε κάθε περίπτωση, στην πρωινή συγκέντρωση (προσευχή), γιατί τότε γίνονται σημαντικές ανακοινώσεις από τη Δ/ντρια του σχολείου. Όταν κάποιος μαθητής/τρια καθυστερεί επανειλημμένα, η Διεύθυνση ενημερώνει τους γονείς του/της και καταγράφεται **μία** **απουσία**. Αν παρόλα αυτά συντρέχει σοβαρός λόγος πρωινής απουσίας, τότε οφείλετε να ενημερώσετε τηλεφωνικά τη Διεύθυνση του σχολείου.
4. Κατά τη φετινή σχολική χρονιά η **χρήση της προστατευτικής μάσκας είναι προαιρετική** και οι κανόνες υγιεινής του ΕΟΔΥ παραμένουν ισχυρά μέτρα προστασίας, αρκεί να τηρούνται και η υγειονομική «γραμμή» σχολείου-οικογένειας επιβάλλεται να είναι πάντα **ανοιχτή** και **ενιαία,** ενημερώνοντας το σχολείο προς όφελος του παιδιού, όταν χρειάζεται.
5. Επειδή στο σχολείο δε λειτουργεί κυλικείο, παρακαλείσθε να μεριμνήσετε για το κολατσιό των παιδιών σας.Η έξοδος από το χώρο του σχολείου κατα τη διάρκεια της λειτουργίας του ΑΠΑΓΟΡΕΥΕΤΑΙ
6. Σε περίπτωση πραγματοποίησης διδακτικών επισκέψεων, περιπάτων και σχολικών γιορτών/εκδηλώσεων η παρουσία των μαθητών είναι **υποχρεωτική.** Αν οι γονείς δεν εγκρίνουν τη συμμετοχή του παιδιού τους σε μετακίνηση με μεταφορικό μέσο **δεν** καταχωρίζονται απουσίες, αλλά το παιδί προσέρχεται κανονικά στο σχολείο και απασχολείται με ειδικά διαμορφωμένο πρόγραμμα που καταρτίζει η διεύθυνση του σχολείου.
7. Για τη φοίτηση του παιδιού αποκλειστικά υπεύθυνος είναι **ο γονέας/κηδεμόνας**. Το Υπουργείο Παιδείας έχει μεριμνήσει με  **ειδική ηλεκτρονική πλατφόρμα** να καταγράφει τις καθημερινές απουσίες των μαθητών, προκειμένου οι γονείς να ενημερώνονται από το σχολείο μέσω e-mail. Καλείστε, λοιπόν (αν δεν το έχετε ήδη κάνει) να προσέρχεστε ή να τηλεφωνείτε στο σχολείο δίνοντας ή επικαιροποιώντας τα στοιχεία αυτά (διεύθυνση, e-mail, τηλέφωνο κλπ). Παρακολουθείτε τακτικά την ηλεκτρονική αλληλογραφία (μέιλ), το ιστολόγιο (μπλογκ) και την ιστοσελίδα του σχολείου, όπου ανακοινώνονται συχνά χρήσιμες πληροφορίες για σας και τα παιδιά σας.
8. **ΚΙΝΗΤΑ ΤΗΛΕΦΩΝΑ ΑΠΑΓΟΡΕΥΟΝΤΑΙ: Ο**ι μαθητές/τριες δεν επιτρέπεται να έχουν στην κατοχή τους κινητά τηλέφωναεντός του σχολικού χώρου και οποιαδήποτε άλλη ηλεκτρονική συσκευή ή και παιχνίδι (ούτε στους περιπάτους και στις διδακτικές επισκέψεις. Επιτρέπονται μόνο στις πολυήμερες εκδρομές). Το σχολείο διαθέτει ειδικό τηλέφωνο προς χρήση των μαθητών/τριών: Το τηλέφωνο του σχολείου είναι 24670-23431.
9. **ΤΟ ΚΑΠΝΙΣΜΑ ΑΠΑΓΟΡΕΥΕΤΑΙ εντός του σχολικού χώρου.** Κάθε παρέκκλιση από τα ανωτέρω αποτελεί αντικείμενο σοβαρού παιδαγωγικού ελέγχου και αντιμετωπίζεται με τα προβλεπόμενα παιδαγωγικά μέτρα.
10. Το σχολείο δεν ευθύνεται για την κλοπή χρημάτων ή άλλων πολύτιμων αντικειμένων. Αποκλειστικά υπεύθυνοι είστε εσείς και τα παιδιά σας.
11. **Ο**ι μαθητές πρέπει να διακρίνονται για την **καλή και ευπρεπή τους εμφάνιση** σύμφωνα με τη μαθητική ιδιότητα.
12. **Ο**ι μαθητές/-τριες οφείλουν να προσκομίσουν έγκαιρα (μέχρι τέλος Σεπτεμβρίου) την απαραίτητη ιατρική γνωμάτευση συμμετοχής τους στο μάθημα της Φυσικής Αγωγής(Α.Δ.Υ.Μ.) και να φορούν ειδική **αθλητική φόρμα.**
13. **Σ**ε περιπτώσεις **παραβατικής συμπεριφοράς** ο Σύλλογος Διδασκόντων προβαίνει στη λήψη μέτρων, τα οποία είναι: **α)** προφορική παρατήρηση, **β)** επίπληξη, **γ**) αποβολή από τα μαθήματα μίας (01) ημέρας**, δ)** αποβολή από τα μαθήματα δύο (02) ημερών και **ε)** αλλαγή σχολικού περιβάλλοντος σε συμπεριφορές που δεν επιδέχονται βελτίωση (άρθρο 31). **Η αναγραφή της διαγωγής του μαθητή** **αναγράφεται** **πλέον** **στους τίτλους σπουδών** που εκδίδονται από το σχολείο, γι΄αυτό το λόγο οι μαθητές/τριες πρέπει να συμμορφώνονται με τις σχολικές επιταγές για να τύχουν καλού χαρακτηρισμού διαγωγής που θα τους συνοδεύει για όλη τους τη ζωή.
14. Και τη φετινή σχολική χρονιά 2022-2023 εφαρμόζεται στο σχολείο μας ο θεσμός του Συμβούλου Σχολικής Ζωής. Κύριες αρμοδιότητες και καθήκοντα του Συμβούλου Σχολικής Ζωής είναι: Η συμβουλευτική καθοδήγηση, η ενημέρωση και η υποστήριξη μαθητών, γονέων και κηδεμόνων σε θέματα παιδαγωγικής, αντιμετώπισης ζητημάτων σε τομείς που απασχολούν τη σχολική μονάδα, όπως ενδεικτικά, η διευθέτηση κρίσεων, η πρόληψη ακραίων συμπεριφορών, και η διαχείριση μαθησιακών δυσκολιών. Η ενθάρρυνση και η ενίσχυση της επικοινωνίας του σχολείου με την οικογένεια και την ευρύτερη κοινότητα. Η συνεργασία με την ΕΔΥ (Ψυχολόγος- Κοινωνικός Λειτουργός) του σχολείου μας καθώς και με τα ΚΕ.Δ.Α.Σ.Υ. (Κέντρα Διάγνωσης Αξιολόγησης Συμβουλευτικής και Υποστήριξης) του νομού Καστοριάς. Υπεύθυνη Σύμβουλος Σχολικής Ζωής στο 3ο Γυμνάσιο με την οποία μπορείτε να έρχεστε σε επικοινωνία μέσω του σχολείου, ορίστηκε η κ. Παπαδημητρίου Καλλινίκη (ΠΕ02).

**Κ**λείνοντας, να σας εκφράσουμε τις θερμότερες ευχές μας για μια δημιουργική σχολική χρονιά (2022-23). Να γνωρίζετε πως **όλοι/όλες** οι μαθητές/-τριες είναι και δικά μας παιδιά και τυγχάνουν της ισότιμης μέριμνας και της αμέριστης βοήθειας του σχολείου σε κάθε τους πρόβλημα, αρκεί αυτό να γνωστοποιείται προς το σχολείο έγκαιρα. Για οποιαδήποτε απορία ή διευκρίνιση είμαστε πάντα στη διάθεσή σας, μην διστάζετε να μας τηλεφωνείτε. Ευχαριστούμε θερμά για τη συνεργασία.

**Για τον Σύλλογο Διδασκόντων**

Η Αν. Διευθύντρια

Ελένη Ταυλαρίδου